钦定古今图书集成/明伦汇编/宫闱典/第035卷 > 献明帝贺皇后
## 钦定古今图书集成/明伦汇编/宫闱典/第035卷 > 献明帝贺皇后

按《魏书后妃传》：献明皇后贺氏，父野干，东部大人。后
少以容仪选入东宫，生太祖。苻洛之内侮也，后与太
祖及故臣史避难北徙。俄而高车奄来抄掠，后乘车
与太祖避贼而南，中路失辖，后惧，仰天而告曰：“国家
裔胄，岂止尔绝灭也。惟神灵扶助。”遂驰，轮正不倾，行
百馀里，至七介山南，而得免难。后刘显使人将害太
祖。帝姑为显弟亢埿妻，知之，密以告后。梁眷亦来告
难，后乃令太祖去之。后夜饮显使醉。向晨，故惊厩中
群马，显使起视马，后泣而谓曰：“吾诸子始皆在此，今
尽亡失，汝等谁杀之？”故显不使急追。太祖得至贺兰
部，群情未甚归附。后从弟外朝大人悦，举部随从，供
奉尽礼。显怒，将害后，后夜奔亢埿家，匿神车中三日，
亢埿举室请救，乃得免。会刘显部乱，始得亡归。后后
弟染干忌太祖之得人心，举兵围逼行宫，后出谓染
干曰：“汝等今安所置我，而欲杀吾子也？”染干惭而去后。后少子秦王觚使于燕，慕容垂止之。后以觚不返，
忧念寝疾。皇始元年崩，时年四十六。祔葬于盛乐金
陵。后追加尊谥，配飨焉。